62021TJ0402_RES
Kawża T‑405/21
UniCredit Bank AG
vs
Il‑Bord Uniku ta’ Riżoluzzjoni
(It‑Tmien Awla Estiża) tas‑17 ta’ Lulju 2024
“Unjoni ekonomika u monetarja – Unjoni bankarja – Mekkaniżmu uniku ta’ riżoluzzjoni tal-istituzzjonijiet ta’ kreditu u ta’ ċerti impriżi ta’ investiment (MRU) – Fond uniku ta’ riżoluzzjoni (SRF) – Deċiżjoni tas-SRB dwar il-kalkolu tal-kontribuzzjonijiet ex ante għall‑2021 – Obbligu ta’ motivazzjoni – Dritt għal smigħ – Ċertezza legali – Protezzjoni legali effettiva – Eċċezzjoni ta’ illegalità – Limitazzjoni ratione temporis tal-effetti tas-sentenza”
Atti tal-istituzzjonijiet – Motivazzjoni – Obbligu – Portata – Deċiżjoni tal-Bord Uniku ta’ Riżoluzzjoni (SRB) li tistabbilixxi l-kontribuzzjonijiet ex ante għall-Fond Uniku ta’ Riżoluzzjoni (SRF) – Nuqqas ta’ teħid inkunsiderazzjoni ta’ indikaturi u ta’ sottoindikaturi ta’ riskju fil-kalkolu ta’ dawn il-kontribuzzjonijiet – Ammissibbiltà
(Regolament tal-Kummissjoni 2015/63, Artikolu 20(1))
(ara l-punti 97, 98 u 100)
Politika ekonomika u monetarja – Politika ekonomika – Mekkaniżmu uniku ta’ riżoluzzjoni tal-istituzzjonijiet ta’ kreditu u ta’ ċerti impriżi ta’ investiment – Kontribuzzjonijiet ex ante għall-Fond Uniku ta’ Riżoluzzjoni – Nuqqas ta’ teħid inkunsiderazzjoni ta’ indikaturi u ta’ sottoindikaturi ta’ riskju fil-kalkolu ta’ dawn il-kontribuzzjonijiet – Kundizzjonijiet
(Regolament tal-Kummissjoni Nru 680/2014; Regolament tal-Kummissjoni 2015/63, Artikoli 6, 7, 14 u 20(1); Regolament tal-Kummissjoni 2021/451; Regolament tal-Kummissjoni 2021/763; Direttiva tal-Parlament Ewropew u tal-Kunsill 2014/59)
(ara l-punti 254 sa 258, 263, 264, 269, 271, 275 sa 278, 283 u 285)
Sunt
Adita b’rikors għal annullament, li hija laqgħet, il-Qorti Ġenerali annullat id-Deċiżjoni tal-Bord Uniku ta’ Riżoluzzjoni (iktar ’il quddiem is-“SRB”) dwar id-determinazzjoni tal-kontribuzzjonijiet ex ante għall‑2021 għall-Fond Uniku ta’ Riżoluzzjoni (SRF), sa fejn din kienet tikkonċerna lil UniCredit Bank, ir-rikorrenti, minħabba l-ksur mis-SRB tal-obbligu ta’ motivazzjoni tiegħu fir-rigward tad-determinazzjoni tal-livell fil-mira annwali.
Fis-sentenza tagħha, il-Qorti Ġenerali tat deċiżjoni dwar il-portata tal-obbligu tas-SRB li jispjega r-raġunijiet għaliex l-indikaturi ta’ riskju “proporzjon ta’ finanzjament nett stabbli” (iktar ’il quddiem l-“indikatur RFNS”) u “fondi proprji u passiv eliġibbli miżmum mill-istituzzjoni lil hinn mir-rekwiżit minimu ta’ fondi proprji u ta’ passiv eliġibbli” (iktar ’il quddiem l-“indikatur EMEE” u l-“EMEE”) u s-sottoindikaturi ta’ riskju “kumplessità” u “riżolvibbiltà” ma kinux ġew applikati għall-kalkolu tal-kontribuzzjonijiet ex ante abbażi tad-data tal-Unjoni u fuq il-bażi nazzjonali (
1
). Bl-istess mod, il-Qorti Ġenerali tat deċiżjoni, għall-ewwel darba, dwar il-konformità tan-nuqqas ta’ applikazzjoni ta’ dawn l-indikaturi u sottoindikaturi ta’ riskju mal-Artikoli 6, 7 u 20 tar-Regolament Delegat 2015/63 (
2
).
Ir-rikorrenti hija istituzzjoni ta’ kreditu li s-sede tagħha tinsab fil-Ġermanja. Fl‑14 ta’ April 2021, is-SRB adotta deċiżjoni li fiha ddetermina (
3
)l-kontribuzzjonijiet ex ante għall‑2021 għas-SRF tal-istituzzjonijiet ta’ kreditu u ta’ ċerti impriżi ta’ investiment, fosthom ir-rikorrenti (iktar ’il quddiem id-“Deċiżjoni kkontestata”) (
4
).
Il‑kunsiderazzjonijiet tal‑Qorti Ġenerali
Fl-ewwel lok, fir-rigward tal-motivazzjoni tan-nuqqas ta’ applikazzjoni mis-SRB tal-indikaturi ta’ riskju RFNS u EMEE, kif ukoll tas-sottoindikaturi ta’ riskju “kumplessità” u “riżolvibbiltà” msemmija fir-Regolament Delegat 2015/63 (
5
), għall-finijiet tal-kalkolu tal-kontribuzzjonijiet ex ante għall-perijodu ta’ kontribuzzjoni 2021, il-Qorti Ġenerali kkonstatat li l-Artikolu 20(1) tar-Regolament Delegat 2015/63 jipprevedi li, meta l-informazzjoni meħtieġa taħt indikatur ta’ riskju speċifiku msemmi fl-Anness II ta’ dan ir-regolament ma tkunx inkluża fir-rekwiżiti ta’ informazzjoni prudenzjali, imsemmija fl-Artikolu 14 tiegħu, applikabbli għas-sena ta’ riferiment, dan l-indikatur ta’ riskju ma japplikax sakemm dan ir-rekwiżit ta’ informazzjoni prudenzjali ma jkunx sar applikabbli.
F’dan il-każ, is-SRB indika, fid-Deċiżjoni kkontestata, li huwa la kien applika l-indikaturi RFNS u EMEE u lanqas is-sottoindikaturi “kumplessità” u “riżolvibbiltà” minħabba li, fil-mument li fih ġiet adottata din id-deċiżjoni, l-informazzjoni meħtieġa taħt dawn tal-aħħar ma kinitx disponibbli f’forma armonizzata għall-istituzzjonijiet kollha.
B’mod iktar speċifiku, fir-rigward tal-indikatur RFNS, is-SRB irrileva li ebda standard vinkolanti armonizzat fil-qasam tar-RFNS ma kien applikat fl-Unjoni u għalhekk huwa ma kienx f’pożizzjoni li jidentifika indikaturi fil-livell nazzjonali. Fir-rigward tal-indikatur EMEE, is-SRB ippreċiża li, billi r-rekwiżiti relatati mal-EMEE kienu, b’mod ġenerali, ġew progressivament implimentati, huwa ma kellux data li tippermettilu japplika dan l-indikatur fil-livell ta’ kull istituzzjoni li tikkontribwixxi għas-SRF. Fir-rigward tas-sottoindikaturi “kumplessità” u“riżolvibbiltà”, is-SRB indika li d-data meħtieġa għal dawn is-sottoindikaturi ma kinitx disponibbli f’forma armonizzata għall-istituzzjonijiet kollha fl-Istati Membri parteċipanti għas-sena ta’ riferiment 2019.
Konsegwentement, il-Qorti Ġenerali qieset li tali motivazzjoni kienet tippermetti lir-rikorrenti tifhem ir-raġunijiet għaliex is-SRB ma applikax l-indikaturi u s-sottoindikaturi ta’ riskju kkonċernati u kienet tissodisfa għalhekk ir-rekwiżiti stabbiliti mill-ġurisprudenza.
Fir-rigward tar-raġunijiet għaliex is-SRB ma applikax l-indikaturi RFNS u EMEE, għall-finijiet tal-kalkolu tal-perċentwali tal-kontribuzzjoni ex ante ddeterminata fuq il-bażi nazzjonali, il-Qorti Ġenerali qieset li s-SRB ta biżżejjed raġunijiet li jispjegaw li d-data meħtieġa għall-applikazzjoni ta’ dawn l-indikaturi ma kinitx disponibbli fil-livell nazzjonali. L-ewwel nett, fir-rigward tal-indikatur RFNS, is-SRB spjega li ma kienx f’pożizzjoni li jidentifika indikaturi fil-livell nazzjonali, peress li kien qies li r-rekwiżiti ta’ informazzjoni prudenzjali li jirrigwardaw dan l-indikatur kienu inadegwati. It-tieni nett, fir-rigward tal-indikatur EMEE, mid-Deċiżjoni kkontestata jirriżulta li s-SRB ma kellux data miġbura fil-livell nazzjonali li tippermettilu japplika dan l-indikatur, minħabba l-implimentazzjoni progressiva mill-awtoritajiet ta’ riżoluzzjoni nazzjonali tar-rekwiżiti relatati mal-imsemmi indikatur.
Fir-rigward tar-raġunijiet għaliex is-sottoindikaturi “kumplessità” u “riżolvibbiltà” ma ġewx applikati għall-finijiet tal-kalkolu tal-perċentwali tal-kontribuzzjoni ex ante ddeterminata fuq il-bażi nazzjonali, il-Qorti Ġenerali qieset li, bħala operatur ekonomiku prudenti, ir-rikorrenti setgħet tifhem, fid-dawl tal-kliem tad-Deċiżjoni kkontestata u tal-kuntest tagħha, li, minħabba l-assenza ta’ pjanijiet ta’ riżoluzzjoni mfassla għall-istituzzjonijiet Ġermaniżi kollha, is-SRB ma kellux data adegwata miġbura fil-livell nazzjonali għall-finijiet tal-applikazzjoni tas-sottoindikaturi ta’ riskju “kumplessità” u “riżolvibbiltà”.
Fit-tieni lok, fir-rigward tal-konformità tan-nuqqas ta’ applikazzjoni ta’ dawn l-indikaturi u sottoindikaturi ta’ riskju mad-dispożizzjonijiet tar-Regolament Delegat 2015/63, il-Qorti Ġenerali rrilevat, qabelxejn, li dan ir-regolament delegat jissuġġetta l-possibbiltà li ma jiġix applikat indikatur ta’ riskju għall-kundizzjoni doppja li, minn naħa, l-informazzjoni meħtieġa taħt tali indikatur ma tkunx inkluża fir-rekwiżiti ta’ informazzjoni prudenzjali msemmija fl-Artikolu 14 ta’ dan ir-regolament delegat u li, min-naħa l-oħra, dan l-indikatur ikun jissemma fl-Anness II tal-imsemmi regolament delegat, intitolat “Dejta li trid tiġi sottomessa lill-awtoritajiet ta’ riżoluzzjoni”.
Fir-rigward tal-ewwel kundizzjoni, il-Qorti Ġenerali nnotat li, sabiex jiġi ddeterminat jekk (
6
) l-informazzjoni meħtieġa taħt indikatur ta’ riskju speċifiku tkunx inkluża fir-rekwiżiti ta’ informazzjoni prudenzjali, huwa s-SRB li għandu jivverifika jekk l-istituzzjonijiet kinux obbligati jirrapportaw din l-informazzjoni għal finijiet prudenzjali lill-awtorità kompetenti għas-sena ta’ riferiment inkwistjoni, konformement mar-Regolament ta’ Implimentazzjoni Nru 680/2014 (
7
) jew mad-dritt nazzjonali. Din is-sena ta’ riferiment (
8
) hija dik is-sena li jirreferu għaliha d-dikjarazzjonijiet finanzjarji annwali approvati disponibbli fil‑31 ta’ Diċembru tas-sena ta’ qabel il-perijodu ta’ kontribuzzjoni, jiġifieri, f’dan il-każ, l‑2019 (iktar ’il quddiem is-“sena ta’ riferiment rilevanti”).
Fir-rigward tat-tieni kundizzjoni, il-Qorti Ġenerali ppreċiżat li l-Artikolu 20(1) tar-Regolament Delegat 2015/63 huwa intiż li japplika mhux biss meta d-data msemmija fl-Anness II tiegħu tkun tikkostitwixxi fiha nnifisha indikatur ta’ riskju, iżda wkoll meta dan l-anness ikun jirreferi għad-data li, mingħajr ma tkun tikkostitwixxi fiha nnifisha indikatur ta’ riskju, tkun determinanti għall-kalkolu ta’ tali indikaturi ta’ riskju li, min-naħa tagħhom, ma jkunux imsemmija f’dan l-anness. Għalhekk, indikatur tar-riskju jista’ ma japplikax meta d-data meħtieġa għall-kalkolu tiegħu tkun tidher fl-imsemmi anness.
F’dan ir-rigward, il-Qorti Ġenerali fakkret li, għall-interpretazzjoni ta’ dispożizzjoni tad-dritt tal-Unjoni, għandhom jittieħdu inkunsiderazzjoni mhux biss il-kliem tagħha, iżda wkoll il-kuntest tagħha u l-għanijiet imfittxija mil-leġiżlazzjoni li minnha tagħmel parti, kif ukoll l-effett utli ta’ din tal-aħħar. Fir-rigward ta’ din id-dispożizzjoni, hija ħadet inkunsiderazzjoni l-fatt li l-proċess li bih jiġu stabbiliti r-rekwiżiti prudenzjali u r-rekwiżiti ta’ informazzjoni korrispondenti huwa ta’ natura progressiva li jinfirex maż-żmien. Barra minn hekk, il-Qorti Ġenerali kkonstatat li r-Regolament Delegat 2015/63 kien ġie adottat f’mument meta dawn ir-rekwiżiti kienu għadhom ma ġewx adottati b’mod definittiv jew kienu għadhom qegħdin jiġu aġġustati. Dan ifisser li tali data meħtieġa għall-kalkolu ta’ wħud minn dawn l-indikaturi tar-riskju tista’ ma tkunx disponibbli għall-istituzzjonijiet kollha kkonċernati jew, tal-inqas, għall-istituzzjonijiet kollha li jkollhom is-sede tagħhom fi Stat Membru, għal tal-inqas parti mill-perijodu inizjali, u dan filwaqt li jiġi ppreċiżat li tali data tista’ ma tiġix ddikjarata bħala informazzjoni prudenzjali skont id-dritt tal-Unjoni jew, fejn applikabbli, id-dritt nazzjonali.
F’dan il-kuntest, l-Artikolu 20(1) tar-Regolament Delegat 2015/63 ifittex li jevita li l-istituzzjonijiet jiġu mgħobbija, jekk ikun il-każ, b’piżijiet sproporzjonati jew diskriminatorji fil-waqt li fih jiġu kkalkolati l-kontribuzzjonijiet ex ante preċiżament minħabba din l-implimentazzjoni progressiva tar-rekwiżiti prudenzjali u tar-rekwiżiti ta’ informazzjoni relatati magħhom. Tali riskju ma jeżistix biss meta d-data inkwistjoni tkun tikkostitwixxi, fiha nnifisha, indikatur ta’ riskju, iżda wkoll meta din id-data, mingħajr ma tkun tikkostitwixxi indikatur ta’ riskju fiha nnifisha, tkun, madankollu, neċessarja sabiex jiġi kkalkolat dan tal-aħħar
Sussegwentement, fid-dawl ta’ dawn il-kunsiderazzjonijiet, il-Qorti Ġenerali eżaminat jekk is-SRB setax jastjeni milli japplika, fil-kalkolu tal-kontribuzzjonijiet ex ante għall-perijodu ta’ kontribuzzjoni 2021, żewġ indikaturi ta’ riskju, jiġifieri l-indikaturi RFNS u EMEE, u żewġ sottoindikaturi ta’ riskju, jiġifieri s-sottoindikaturi “kumplessità” u “riżolvibbiltà”, mingħajr ma jikser id-dispożizzjonijiet tar-Regolament Delegat 2015/63.
Fir-rigward tal-indikatur RFNS, minn naħa, mir-Regolament ta’ Implimentazzjoni 2021/451 (
9
) jirriżulta li kien biss mit‑28 ta’ Ġunju 2021, jiġifieri wara s-sena ta’ riferiment rilevanti, li l-istituzzjonijiet kellhom jiddikjaraw lill-awtorità kompetenti d-data speċifika għall-indikatur RFNS għal finijiet prudenzjali u fuq bażi armonizzata. Barra minn hekk, mingħajr ma kien neċessarju li tingħata deċiżjoni fuq il-kwistjoni dwar jekk il-possibbiltà tal-eżistenza ta’ obbligu fid-dritt nazzjonali li tiġi ddikjarata l-informazzjoni meħtieġa għall-indikatur RFNS, bħala informazzjoni prudenzjali, kinitx tobbliga lis-SRB jeħodha inkunsiderazzjoni sabiex jiġi ddeterminat dan l-indikatur, almenu fil-kuntest tal-kalkolu tal-kontribuzzjoni ex ante fuq il-bażi nazzjonali, is-SRB spjega li, fi kwalunkwe każ, tali obbligu ma kienx jirriżulta mid-dritt tal-Istat Membru fejn kienet stabbilita għas-sena ta’ riferiment rilevanti. B’hekk, il-Qorti Ġenerali osservat li ma kien hemm xejn fil-proċess li juri li, għas-sena ta’ riferiment rilevanti, id-data dwar l-indikatur RFNS kienet inkluża fir-rekwiżiti ta’ informazzjoni prudenzjali skont id-dritt tal-Istat Membru. Min-naħa l-oħra, l-indikatur RFNS jagħmel parti mid-data elenkata b’mod espliċitu fl-Anness II tar-Regolament Delegat 2015/63. Minn dan il-Qorti Ġenerali kkonkludiet li s-SRB, billi ma ħax inkunsiderazzjoni l-indikatur RFNS fil-kalkolu tal-kontribuzzjonijiet ex ante għall-perijodu ta’ kontribuzzjoni 2021, ma kisirx id-dispożizzjonijiet tar-Regolament Delegat 2015/63.
Fir-rigward tal-indikatur EMEE, ebda dispożizzjoni tar-Regolament ta’ Implimentazzjoni Nru 680/2014 ma kienet teżiġi li l-istituzzjonijiet jipprovdu, għas-sena ta’ riferiment rilevanti, informazzjoni dwar il-passiv eliġibbli tagħhom bħala informazzjoni prudenzjali lill-awtorità kompetenti. Tali obbligu daħal fis-seħħ biss mit‑28 ta’ Ġunju 2021, permezz tar-Regolament ta’ Implimentazzjoni 2021/763 (
10
). L-Artikolu 45(1) tad-Direttiva 2014/59 (
11
) ma jqegħedx f’dubju din il-konstatazzjoni, peress li ma jinkludix l-obbligu li jiġi ddikjarat il-passiv eliġibbli bħala informazzjoni prudenzjali matul is-sena ta’ riferiment rilevanti. Barra minn hekk, mingħajr ma kien neċessarju li tingħata deċiżjoni fuq il-kwistjoni dwar jekk il-possibbiltà tal-eżistenza ta’ obbligu fid-dritt nazzjonali li jiġi ddikjarat il-passiv eliġibbli bħala informazzjoni prudenzjali kinitx tobbliga lis-SRB jeħodha inkunsiderazzjoni sabiex jiġi ddeterminat l-indikatur EMEE fir-rigward, tal-inqas, tal-kalkolu tal-kontribuzzjoni ex ante fuq il-bażi nazzjonali, is-SRB spjega li, fi kwalunkwe każ, tali obbligu ma kienx jirriżulta mid-dritt Ġermaniż għas-sena ta’ riferiment rilevanti. Għalhekk, ebda element fil-proċess li kellha quddiemha l-Qorti Ġenerali ma kien juri li, skont id-dritt Ġermaniż, l-informazzjoni dwar l-indikatur EMEE kienet is-suġġett ta’ rekwiżiti ta’ informazzjoni prudenzjali matul is-sena ta’ riferiment rilevanti. Barra minn hekk, għalkemm l-indikatur EMEE ma huwiex imsemmi bħala tali fl-Anness II tar-Regolament Delegat 2015/63, dan l-anness isemmi, madankollu, l-“obbligazzjonijiet eliġibbli” [“passiv eliġibbli”] fost id-data li għandha tiġi sottomessa lill-awtoritajiet ta’ riżoluzzjoni. Dan il-passiv jikkostitwixxi wkoll data li hija determinanti għall-kalkolu ta’ dan l-indikatur ta’ riskju, li huwa bbażat fuq data bħal, b’mod partikolari, il-fondi proprji, il-passiv eliġibbli u l-EMEE, peress li, għall-finijiet tal-kalkolu ta’ dan l-indikatur, il-SRB għandu jiddetermina l-eċċess tal-fondi proprji u tal-passiv eliġibbli mqabbel mal-EMEE.
F’dawn iċ-ċirkustanzi, is-SRB seta’ jastjeni milli japplika l-indikatur EMEE mingħajr ma jikser ir-Regolament Delegat 2015/63.
Fir-rigward tas-sottoindikaturi ta’ riskju “kumplessità” u “riżolvibbiltà”, mir-Regolament Delegat 2015/63 (
12
) jirriżulta li, meta s-SRB jiddetermina s-sottoindikatur ta’ riskju “kumplessità”, huwa għandu jieħu inkunsiderazzjoni sa fejn il-mudell ekonomiku u l-istruttura organizzattiva tal-istituzzjoni kkonċernata jkunu meqjusa kumplessi (
13
). Bl-istess mod, meta s-SRB jiddetermina s-sottoindikatur ta’ riskju “riżolvibbiltà”, huwa għandu jieħu inkunsiderazzjoni sa fejn din l-istituzzjoni tista’ tkun is-suġġett ta’ riżoluzzjoni rapida u mingħajr impedimenti legali. Skont id-Direttiva 2014/59 (
14
), l-evalwazzjoni tal-possibbiltà ta’ riżoluzzjoni ta’ istituzzjoni għandha ssir mill-awtorità ta’ riżoluzzjoni fl-istess waqt li jitfassal u jiġi aġġornat il-pjan ta’ riżoluzzjoni u għall-finijiet ta’ dawn tal-aħħar. Barra minn hekk, sabiex tiġi evalwata r-riżolvibbiltà ta’ istituzzjoni, huwa neċessarju li tittieħed inkunsiderazzjoni l-kumplessità tal-istruttura ta’ din tal-aħħar. F’dawn iċ-ċirkustanzi, l-evalwazzjoni tal-kumplessità għandha ssir ukoll fil-waqt li jitfassal il-pjan ta’ riżoluzzjoni, li tikkostitwixxi għalhekk prerekwiżit għad-determinazzjoni mis-SRB tas-sottoindikaturi ta’ riskju “kumplessità” u “riżolvibbiltà”. Barra minn hekk, sabiex jitfassal pjan ta’ riżoluzzjoni tal-istituzzjonijiet, l-awtorità ta’ riżoluzzjoni għandha, tal-inqas, tieħu inkunsiderazzjoni l-fatturi previsti minn din id-direttiva (
15
). Fost dawn il-fatturi, hija għandha tieħu inkunsiderazzjoni l-ammont tal-passiv li jista’ jintuża għal bail-in tal-istituzzjoni, kif ukoll it-tip tiegħu. Issa, l-imsemmi passiv jikkorrispondi għall-“obbligazzjonijiet eliġibbli” fis-sens tar-Regolament Delegat 2015/63, li jikkostitwixxu data neċessarja sabiex is-SRB ikun jista’ jiddetermina s-sottoindikaturi ta’ riskju “komplessità” u “riżolvibbiltà”.
F’dan ir-rigward, jirriżulta li, minn naħa, l-istituzzjonijiet ma kinux obbligati jiddikjaraw il-passiv eliġibbli għal finijiet prudenzjali lill-awtorità kompetenti għas-sena ta’ riferiment rilevanti, skont ir-Regolament ta’ Implimentazzjoni Nru 680/2014. Min-naħa l-oħra, mingħajr ma kien neċessarju li tingħata deċiżjoni fuq il-kwistjoni dwar jekk il-possibbiltà tal-eżistenza ta’ tali obbligu li jiġi ddikjarat il-passiv eliġibbli kinitx tobbliga lis-SRB jeħodha inkunsiderazzjoni sabiex jiġu ddeterminati s-sottoindikaturi ta’ riskju “kumplessità” u “riżolvibbiltà”, fir-rigward, tal-inqas, tal-kalkolu tal-kontribuzzjoni ex ante fuq il-bażi nazzjonali, ebda element li kellha quddiemha l-Qorti Ġenerali ma wera li tali obbligu kien jeżisti fid-dritt nazzjonali.
Konsegwentement, l-ewwel kundizzjoni prevista mill-Artikolu 20(1) tar-Regolament Delegat 2015/63 kienet ssodisfatta fir-rigward ta’ dawn is-sottoindikaturi ta’ riskju. Fir-rigward tat-tieni kundizzjoni prevista mill-istess artikolu, għalkemm dawn is-sottoindikaturi ma jidhrux, bħala tali, fl-Anness II tar-Regolament Delegat 2015/63, il-passiv eliġibbli, li huwa data neċessarja għad-determinazzjoni ta’ dawn is-sottoindikaturi, jissemma fih b’mod espliċitu.
Għalhekk, il-Qorti Ġenerali qieset li s-SRB, billi ma ħax inkunsiderazzjoni s-sottoindikaturi ta’ riskju “kumplessità” u “riżolvibbiltà” għall-perijodu ta’ kontribuzzjoni 2021, ma kisirx l-Artikoli 6, 7 u 20 tar-Regolament Delegat 2015/63.
(
1
)	“Bażi nazzjonali” tfisser abbażi ta’ data kkomunikata minn istituzzjonijiet awtorizzati fit-territorju tal-Istat Membru parteċipanti kkonċernat. Fir-rigward tal-“bażi tal-Unjoni bankarja”, din tfisser abbażi ta’ data kkomunikata minn kull istituzzjoni awtorizzata fit-territorju tal-Istati Membri kollha li jipparteċipaw fil-Mekkaniżmu Uniku ta’ Riżoluzzjoni (SRM).
(
2
)	Regolament Delegat tal-Kummissjoni (UE) 2015/63 tal‑21 ta’ Ottubru 2014 li jissupplimenta d-Direttiva 2014/59/UE tal-Parlament Ewropew u l-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta’ riżoluzzjoni (ĠU 2015, L 11, p. 44, rettifika fil-ĠU 2017, L 156, p. 38).
(
3
)	Skont l-Artikolu 70(2) tar-Regolament (UE) Nru 806/2014 tal-Parlament Ewropew u tal-Kunsill tal‑15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU 2014, L 225, p. 1).
(
4
)	Deċiżjoni SRB/ES/2021/22 tal-Bord Uniku ta’ Riżoluzzjoni tal‑14 ta’ April 2021 dwar il-kalkolu tal-kontribuzzjonijiet ex ante għall‑2021 għall-Fond Uniku ta’ Riżoluzzjoni.
(
5
)	Il-punt (a) tal-ewwel subparagrafu tal-Artikolu 6(5) tar-Regolament Delegat 2015/63.
(
6
)	Konformement mal-Artikolu 20(1) tar-Regolament Delegat 2015/63.
(
7
)	Regolament ta’ Implimentazzjoni tal-Kummissjoni (UE) Nru 680/2014 tas‑16 ta’ April 2014 li jistipula standards tekniċi ta’ implimentazzjoni fir-rigward ta’ rapportar superviżorju ta’ istituzzjonijiet skont ir-Regolament (UE) Nru 575/2013 tal-Parlament Ewropew u tal-Kunsill (ĠU 2014, L 191, p. 1).
(
8
)	Skont qari konġunt tal-Artikolu 4(1) u tal-Artikolu 14(1) sa (4) tar-Regolament Delegat 2015/63.
(
9
)	Regolament ta’ Implimentazzjoni tal-Kummissjoni (UE) 2021/451 tas‑17 ta’ Diċembru 2020 li jistabbilixxi standards tekniċi ta’ implimentazzjoni għall-applikazzjoni tar-Regolament (UE) Nru 575/2013 tal-Parlament Ewropew u tal-Kunsill fir-rigward tar-rapportar superviżorju tal-istituzzjonijiet u li jħassar ir-Regolament ta’ Implimentazzjoni (UE) Nru 680/2014 (ĠU 2021, L 97, p. 1).
(
10
)	Regolament ta’ Implimentazzjoni tal-Kummissjoni (UE) 2021/763 tat‑23 ta’ April 2021 li jistabbilixxi standards tekniċi ta’ implimentazzjoni għall-applikazzjoni tar-Regolament (UE) Nru 575/2013 tal-Parlament Ewropew u tal-Kunsill u tad-Direttiva 2014/59/UE tal-Parlament Ewropew u tal-Kunsill fir-rigward tar-rapportar superviżorju u d-divulgazzjoni pubblika [tal-EMEE] (ĠU 2021, L 168, p. 1).
(
11
)	Direttiva 2014/59/UE tal-Parlament Ewropew u tal-Kunsill tal-15 ta’ Mejju 2014 li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttiva tal-Kunsill 82/891/KE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/KE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (ĠU 2014, L 173, p. 190).
(
12
)	Skont l-Artikolu 6(6)(a)(iv) tar-Regolament Delegat 2015/63.
(
13
)	Skont il-Kapitolu II tat-Titolu II tad-Direttiva 2014/59.
(
14
)	Skont l-Artikolu 15(3) tad-Direttiva 2014/59.
(
15
)	Kif indikati fit-Taqsima Ċ tal-Anness tad-Direttiva 2014/59.